EUROOPAN UNIONIN VIRKAMIESTUOMIOISTUIMEN MÄÄRÄYS

(kolmas jaosto)

17 päivänä marraskuuta 2015

Antonio Ayres de Abreu

vastaan

Euroopan talous- ja sosiaalikomitea (ETSK)

”Henkilöstö — Tutkittavaksi ottamisen edellytysten selvä puuttuminen — Asianajajan toimiminen edustajana — Kantaja, joka on asianajaja — Kantajan edustajana ei voi toimia asianajaja, joka ei ole ulkopuolinen”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa Antonio Ayres de Abreu vaatii pääasiallisesti, että Euroopan talous- ja sosiaalikomitean (ETSK) 10.2.2015 tekemä päätös, jossa on hylätty hänen eläkkeelle siirtämistä koskeva hakemuksensa, on kumottava.

Ratkaisu:

Kanne jätetään tutkimatta, koska tutkittavaksi ottamisen edellytykset selvästi puuttuvat. Antonio Ayres de Abreu vastaa omista oikeudenkäyntikuluistaan.

Tiivistelmä

Oikeudenkäyntimenettely — Kannekirjelmä — Muotovaatimukset — Kanteen nostaminen ilman asianajajaa — Kantaja, jolla on oikeus esiintyä asianajajana kansallisessa tuomioistuimessa — Vaikutuksettomuus — Tutkimatta jättäminen

(Euroopan unionin tuomioistuimen perussäännön 19 artiklan kolmas ja neljäs kohta; virkamiestuomioistuimen työjärjestyksen 45 artiklan 2 kohdan ensimmäinen alakohta ja 50 artikla)

Unionin tuomioistuimen perussäännön 19 artiklan kolmannesta kohdasta ja erityisesti siinä käytetystä käsitteestä ”edustaja” sekä virkamiestuomioistuimen työjärjestyksen 45 artiklan 2 kohdan ensimmäisestä alakohdasta ilmenee, että voidakseen nostaa kanteen virkamiestuomioistuimessa näissä artikloissa tarkoitetun asianosaisen on käytettävä sellaisen ulkopuolisen palveluita, jolla on oikeus esiintyä jonkin jäsenvaltion tai jonkin Euroopan talousalueesta tehdyn sopimuksen sopimuspuolena olevan valtion tuomioistuimessa, ja että asia voidaan pätevästi saattaa virkamiestuomioistuimen käsiteltäväksi vain kyseisen ulkopuolisen allekirjoittamalla kannekirjelmällä. Koska unionin tuomioistuimen perussäännössä tai virkamiestuomioistuimen työjärjestyksessä ei määrätä minkäänlaisesta erivapaudesta tästä velvollisuudesta tai sen poikkeuksesta, kantajan itsensä allekirjoittama kannekirjelmä ei voi riittää kanteen nostamiseen siitä huolimatta, että kantaja on asianajaja, jolla on oikeus esiintyä kansallisessa tuomioistuimessa.

Tällainen sääntöjenvastaisuus ei kuulu niihin, jotka voidaan korjata virkamiestuomioistuimen työjärjestyksen 50 artiklan nojalla, joten kanne on jätettävä tutkimatta, koska sen tutkittavaksi ottamisen edellytykset selvästi puuttuvat.

(ks. 6–8, 12 ja 13 kohta)

Viittaukset:

Yhteisöjen tuomioistuin: määräys 5.12.1996, Lopes v. yhteisöjen tuomioistuin (C‑174/96 P, EU:C:1996:473, 8–11 kohta) ja määräys 27.11.2007, Diy-Mar Insaat Sanayi ve Ticaret ja Akar v. komissio (C‑163/07 P, EU:C:2007:717, 25 ja 26 kohta)

Ensimmäisen oikeusasteen tuomioistuin: määräys 13.1.2005, Sulvida v. komissio (T‑184/04, EU:T:2005:7, 4 ja 8 kohta)

Virkamiestuomioistuin: määräys 30.10.2008, Ortega Serrano v. komissio (F‑48/08, EU:F:2008:131, 41 kohta, pysytetty muutoksenhaussa määräyksellä 9.3.2010, Ortega Serrano v. komissio (T‑583/08 P, EU:T:2010:79) ja määräys 13.2.2012, Ayres de Abreu v. ETSK (F‑123/11, EU:F:2012:17, 11 ja 17 kohta)